CELEX: 62016CN0187
Language: da
Date: 2016-04-04 00:00:00
Title: Sag C-187/16: Sag anlagt den 4. april 2016 — Europa-Kommissionen mod Republikken Østrig

30.5.2016   
            
            
               DA
            
            
               Den Europæiske Unions Tidende
            
            
               C 191/22
            
         Sag anlagt den 4. april 2016 — Europa-Kommissionen mod Republikken Østrig
   (Sag C-187/16)
   (2016/C 191/27)
   Processprog: tysk
   
      Parter
   
   
      Sagsøger: Europa-Kommissionen (ved A. Tokár og B.-R. Killmann, som befuldmægtigede)
   
      Sagsøgt: Republikken Østrig
   
      Sagsøgerens påstande
   
   
               1)
            
            
               Det fastslås, at Republikken Østrig har tilsidesat sine forpligtelser i henhold til artikel 49 og 56 TEUF, henholdsvis artikel 4, sammenholdt med artikel 11-37 i direktiv 92/50/EØF (1) og artikel 14, 20 og 23-55 i direktiv 2004/18/EF (2), for så vidt som
               
                           —
                        
                        
                           den har tildelt tjenesteydelseskontrakter vedrørende fremstilling af visse dokumenter, såsom pas med chips, nødpas, opholdstilladelser, identitetskort, pyrotekniske tilladelser, kørekort i kreditkortformat og registreringsattester i kreditkortformat under og over de i direktiv 92/50/EØF og direktiv 2004/18/EF gældende tærskler i perioden før og efter gennemførelsen af direktiv 2004/18/EF direkte til Österreichische Staatsdruckerei GmbH, og
                        
                     
                           —
                        
                        
                           den har opretholdt nationale bestemmelser, navnlig § 2, stk. 3, i forbundslov om ændring af Österreichische Staatsdruckereis retsforhold, som forpligter de ordregivende myndigheder til udelukkende at tildele disse tjenesteydelseskontrakter udelukkende til Österreichische Staatsdruckerei GmbH.
                        
                     
         
               2)
            
            
               Republikken Østrig tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Sagsøgeren har til støtte for sit søgsmål gjort følgende gældende:
   Österreichische Staatsdruckerei GmbH er en privat virksomhed.
   I henhold til østrigsk ret gælder, at fremstilling af samtlige dokumenter, som kræver hemmeligholdelse eller overholdelse af sikkerhedsforskrifter, udelukkende overdrages til Österreichische Staatsdruckerei GmbH.
   De østrigske ordregivende myndigheder var derfor forpligtet til at tildele tjenesteydelseskontrakter vedrørende fremstilling af pas med chips, nødpas, opholdstilladelser, identitetskort, pyrotekniske tilladelser, kørekort i kreditkortformat og registreringsattester i kreditkortformat direkte til Österreichische Staatsdruckerei GmbH.
   De østrigske ordregivende myndigheder var imidlertid forpligtet til at overdrage fremstillingen af de nævnte dokumenter til virksomheder, der blev udvalgt efter udbudsprocedurer, som enten opfylder kravene i direktiv 92/50/EØF og direktiv 2004/18/EF eller frembyder en tilstrækkelig grad af offentlighed i henhold til TEUF.
   Eftersom de østrigske ordregivende myndigheder har overdraget fremstillingen af de nævnte dokumenter til Österreichische Staatsdruckerei GmbH uden at afholde en udbudsprocedure og i henhold til national lovgivning var forpligtet til at tildele tjenesteydelseskontrakter vedrørende fremstilling af de nævnte dokumenter udelukkende til Österreichische Staatsdruckerei GmbH, har Østrig tilsidesat sine forpligtelser i henhold til EU-retten.
   
      (1)  Rådets direktiv 92/50/EØF af 18.6.1992 om samordning af fremgangsmåderne ved indgåelse af offentlige tjenesteydelsesaftaler, EFT L 209, s. 1.
   
      (2)  Europa-Parlamentets og Rådets direktiv 2004/18/EF af 31.3.2004 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter (EUT L 134, s. 114).